লাগাতার খারাপ ফর্ম! রঞ্জির দল থেকে বাদ KKR-এর তারকা পেসার

ওয়েব ডেস্ক: শুরু হচ্ছে রঞ্জি ট্রফির দ্বিতীয় পর্ব। তার আগেই খারাপ ফর্মের জন্য দলের পরিকল্পনা থেকে বাদ দেওয়া হল কলকাতা নাইট রাইডার্সের (Kolkata Knight Riders) পেসারকে। পন্ডিচেরিতে অনুষ্ঠিত হতে চলেছে জম্মু ও কাশ্মীর (Jammu And Kashmir) দলের রঞ্জির প্রস্তুতি শিবির (Ranji Trophy Preparatory Camp)। কিন্তু এর জন্য ডাক পেলেন না উমরান মালিক (Umran Malik)। তিনি প্রথম পর্বের রঞ্জি ট্রফি দলে থাকলেও মাত্র একটি ম্যাচ খেলেন। শ্রীনগরে রাজস্থানের বিরুদ্ধে সেই ম্যাচে কোনও উইকেট আসেনি তাঁর ঝুলিতে।

সৈয়দ মুস্তাক আলি ট্রফির পাঁচ ম্যাচে ছ’টি উইকেট নিলেও উমরানকে বাদ দেওয়া হয় বিজয় হাজারে ট্রফির দল থেকে। এবার প্রস্তুতি শিবিরের দলেও জায়গা হল না তাঁর। একই সঙ্গে দল থেকে বাদ পড়েছেন ওপেনার কামরান ইকবালও। জম্মু ও কাশ্মীর ক্রিকেট অ্যাসোসিয়েশন এই প্রস্তুতি শিবিরের দলে অন্তর্ভুক্ত করেছে দিক্ষান্ত কুন্ডাল ও কাওয়ালপ্রীত সিংকে। পাশাপাশি দলে ফিরেছেন উমর নাজির ও শুভম পুণ্ডির।

আরও পড়ুন: যুবরাজের পাঠশালায় নতুন শিষ্য! শুভমন, অভিষেকের পর এবার কে?

রঞ্জি ট্রফির দ্বিতীয় পর্বে ২২ জানুয়ান্রি জম্মু ও কাশ্মীর তাদের অভিযান শুরু করবে পন্ডিচেরির বিরুদ্ধে। এরপর এই দল ২৯ জানুয়ারি নাদাউনের অটল বিহারী বাজপেয়ী ক্রিকেট স্টেডিয়ামে হিমাচল প্রদেশের বিরুদ্ধে খেলবে। রঞ্জির নকআউট পর্ব হবে ৬ থেকে ২৮ ফেব্রুয়ারি পর্যন্ত। বর্তমানে এলিট গ্রুপ ডি-তে পাঁচ ম্যাচে ২০ পয়েন্ট নিয়ে মুম্বইয়ের পিছনে দ্বিতীয় স্থানে রয়েছে জম্মু ও কাশ্মীর।